ରୁବିନା ଅଲୀ

**ରୁବିନା ଅଲୀ** (ଇଂରାଜୀ: Rubina Ali), ଯିଏ ରୁବିନା କୁରେଶି ଏବଂ ରୁବିନା ଜୋଡିୟାୱାଲା ନାମରେ ମଧ୍ୟ ପରିଚିତ, ଜଣେ ଭାରତୀୟ ଅଭିନେତ୍ରୀ। ସେ ଓସ୍କାର ପୁରସ୍କାରଜିତ ଚଳଚ୍ଚିତ୍ର *ସ୍ଲମଡଗ୍ ମିଲିଅନେୟର* (୨୦୦୮) ରେ ଲତିକାଙ୍କ ଛୋଟ ବେଳର ଚରିତ୍ରରେ ଅଭିନୟ କରିଥିଲେ। ଏହି ଭୂମିକା ପାଇଁ ସେ ସ୍କ୍ରିନ୍ ଆକ୍ଟର୍ସ ଗିଲ୍ଡ ପୁରସ୍କାର ଜିତିଥିଲେ। ଚଳଚ୍ଚିତ୍ରଟିର ସଫଳତା ପରେ ସେ ବଲିଉଡ୍ ଚଳଚ୍ଚିତ୍ର *କଲ କିସ୍ନେ ଦେଖା* (୨୦୦୯) ରେ ଅଭିନୟ କରିଥିଲେ।

## ବ୍ୟକ୍ତିଗତ ଜୀବନ 
ତାଙ୍କ ଚଳଚ୍ଚିତ୍ରର ଚରିତ୍ର ପରି, ରୁବିନା ମଧ୍ୟ ମୁମ୍ବାଇର ଏକ ଝୁପଡ଼ି ବସ୍ତିରୁ ଆସିଥିଲେ। ସେ ବାନ୍ଦ୍ରା ଷ୍ଟେସନ୍‌ ନିକଟର ଗରିବ ନଗର ଝୁପଡ଼ି ବସ୍ତିରେ ବସବାସ କରୁଥିଲେ। ସେ ତାଙ୍କ ପିତା ରଫିକ୍, ଭଉଣୀ ସନା, ଭାଇ ଆବ୍ବାସ ଏବଂ ସାବତ ମାଆ ମୁନ୍ନିଙ୍କ ସହ ରହୁଥିଲେ। ରୁବିନାଙ୍କ ଜନ୍ମଦାତ୍ରୀ ମା’ ଖୁରଶିଦ (ଅନ୍ୟନାମ ଖୁସି) ରଫିକ୍‌ଙ୍କୁ ତ୍ୟାଗ କରି ମୋନିଶଙ୍କ ସହ ବିବାହ କରିଥିଲେ। ପରେ ତାଙ୍କ ପିତା ମୁନ୍ନିଙ୍କୁ ବିବାହ କରିଥିଲେ ଏବଂ ରୁବିନାଙ୍କ ଲାଳନ–ପାଳନ ପିତା ଓ ସାବତ ମାଆଙ୍କ ଦ୍ୱାରା ହୋଇଥିଲା। ମୁନ୍ନିଙ୍କ ପୂର୍ବତନ ବିବାହରୁ ଚାରିଟି ସନ୍ତାନ ଥିଲେ — ସୁରଇୟା, ସଞ୍ଜିଦା, ବାବୁ ଓ ଇରଫାନ।

୨୦୦୯ ମସିହାର ଏକାଡେମି ପୁରସ୍କାର ଉତ୍ସବରେ ସ୍ଲମଡଗ୍ ମିଲିଅନେୟର ଚଳଚ୍ଚିତ୍ରର ସଫଳତା ପରେ ମହାରାଷ୍ଟ୍ର ହାଉସିଂ ଏରିଆ ଡେଭେଲପମେଣ୍ଟ ଅଥରିଟି ଏହି ଶିଶୁ ଅଭିନେତାମାନଙ୍କୁ ନୂତନ ଘର ଦେବା ପାଇଁ ସୁପାରିଶ କରିଥିଲା। ଅଧିକାରୀମାନେ କହିଥିଲେ ଯେ ସେମାନେ “ଦେଶକୁ ଗୌରବ ଦେଇଛନ୍ତି” ଏବଂ ସମ୍ମାନ ଲାଭ କରିବା ଯୋଗ୍ୟ।

୨୫ ଫେବୃଆରୀ ୨୦୦୯ ରେ ମହାରାଷ୍ଟ୍ର ହାଉସିଂ ଏବଂ ଡେଭେଲପମେଣ୍ଟ ଅଥରିଟି ଘୋଷଣା କଲା ଯେ ଅଜାହରୁଦ୍ଦିନ୍ ମହମ୍ମଦ ଇସ୍ମାଇଲ ଓ ରୁବିନାଙ୍କୁ ମାଗଣା ଘର ଦିଆଯିବ, ଯାହା ଫଳରେ ସେମାନଙ୍କୁ ଗରିବ ନଗର ଝୁପଡ଼ି ବସ୍ତିରେ ରହିବାକୁ ପଡ଼ିବ ନାହିଁ। ତଥାପି ୨୦୧୧ ମାର୍ଚ୍ଚ ପର୍ଯ୍ୟନ୍ତ ରୁବିନା ଗରିବ ନଗରର ଏକ ଝୁପଡ଼ି ଘରରେ ରହୁଥିଲେ, ଯାହା ପରେ ଅଗ୍ନିକାଣ୍ଡରେ ଜଳିଯାଇଥିଲା। ତା’ପରେ କିଛି ସମୟ ପର୍ଯ୍ୟନ୍ତ ଭଡା ଘରରେ ରହିବା ପରେ, ବ୍ରିଟିଶ ନିର୍ଦ୍ଦେଶକ ଡ୍ୟାନି ବୋଏଲ ସ୍ଥାପିତ ଜୟ ହୋ ଟ୍ରଷ୍ଟ ତାଙ୍କ ପାଇଁ ମୁମ୍ବାଇର ବାନ୍ଦ୍ରା ପଶ୍ଚିମ ଅଞ୍ଚଳରେ ଏକ ଫ୍ଲାଟ୍ କିଣିଦେଇଥିଲା, ଯେଉଁଠାରେ ସେ ଓ ତାଙ୍କ ପରିବାର ପୁନର୍ବାସିତ ହେଲେ।

ନଭେମ୍ବର ୨୦୨୩ ରେ ସେ ବିବାହ କରିଥିଲେ।

## କର୍ମଜୀବନ 
### ସ୍ଲମଡଗ୍ ମିଲିଅନେୟର 
କିଛି ସମାଲୋଚକ ଦାବି କରିଥିଲେ ଯେ ରୁବିନା ଓ ତାଙ୍କ ସହଅଭିନେତା ଅଜହରୁଦ୍ଦିନ୍ ମହମ୍ମଦ ଇସ୍ମାଇଲଙ୍କୁ ଚଳଚ୍ଚିତ୍ରରେ ତାଙ୍କ ଭୂମିକା ପାଇଁ ପର୍ଯ୍ୟାପ୍ତ ଦେୟ ଦିଆଯାଇନଥିଲା। କିନ୍ତୁ ଚଳଚ୍ଚିତ୍ରର ନିର୍ମାତା ଏହାକୁ ଖଣ୍ଡନ କରି କହିଥିଲେ ଯେ ଅଭିନେତାମାନଙ୍କୁ ବ୍ରିଟେନର ନିର୍ମାଣ କମ୍ପାନୀର ବରିଷ୍ଠ କର୍ମଚାରୀମାନଙ୍କ ମାସିକ ବେତନ ସହ ସମାନ ଦେୟ ଦିଆଯାଇଥିଲା। ଶିଶୁମାନଙ୍କ ପାଇଁ ଏକ ଟ୍ରଷ୍ଟ ତହବିଲ ମଧ୍ୟ ସ୍ଥାପନ କରାଯାଇଥିଲା, ଯାହା ସେମାନେ ୧୮ବର୍ଷ ବୟସରେ ପହଞ୍ଚିଲେ ପାଇବେ, ଯଦି ସେମାନେ ଏହି ସମୟ ପର୍ଯ୍ୟନ୍ତ ଶିକ୍ଷା ଜାରି ରଖନ୍ତି।

୨୨ ଫେବୃଆରୀ ୨୦୦୯ ରେ ହୋଇଥିବା ୮୧ତମ ଏକାଡେମି ପୁରସ୍କାର ଉତ୍ସବରେ ରୁବିନା ଓ ଅଜହରୁଦ୍ଦିନ୍ ସହିତ ଚଳଚ୍ଚିତ୍ରର ଅନ୍ୟାନ୍ୟ ଅଭିନେତାମାନେ ଯୋଗ ଦେଇଥିଲେ। ଅଜହରୁଦ୍ଦିନ୍ ତାଙ୍କ ମା’ ଶମୀମ୍ ଇସ୍ମାଇଲଙ୍କ ସହ ଯାଇଥିଲେ, ଯେତେବେଳେ ରୁବିନା ତାଙ୍କ ମାମାଙ୍କ ସହ ଯାଇଥିଲେ। ଏହା ତାଙ୍କର ମୁମ୍ବାଇ ବାହାରକୁ ପ୍ରଥମ ଯାତ୍ରା ଥିଲା।

## ପରବର୍ତ୍ତୀ କାର୍ଯ୍ୟ 
ମାର୍ଚ୍ଚ 2009 ରେ ରୁବିନାଙ୍କୁ ବଲିଉଡ୍ ଚଳଚ୍ଚିତ୍ର କଲ କିସ୍ନେ ଦେଖା (2009) ରେ ତାଙ୍କ ସ୍ଲମଡଗ୍ ମିଲିଅନେୟର ସହଅଭିନେତା ଅଜହରୁଦ୍ଦିନ୍ ମହମ୍ମଦ ଇସ୍ମାଇଲଙ୍କ ସହ ଅଭିନୟ ପାଇଁ ନିଆଯାଇଥିଲା। ଏହି ଚଳଚ୍ଚିତ୍ରଟି ବିବେକ ଶର୍ମା ନିର୍ଦ୍ଦେଶନା କରିଥିଲେ ଏବଂ ଏଥିରେ ବଲିଉଡ୍ ତାରକା ଶାହ ରୁଖ ଖାନ, ରିଷି କପୁର ଓ ଜୁହି ଚାୱଲାଙ୍କ କ୍ୟାମିଓ ଭୂମିକା ଥିଲା।

ଜୁଲାଇ ୨୦୦୯ ରେ, ମାତ୍ର ୯ ବର୍ଷ ବୟସରେ ରୁବିନା ସ୍ଲମଗର୍ଲ ଡ୍ରିମିଂ ନାମକ ଆତ୍ମଜୀବନୀ ଲେଖିଥିଲେ, ଯେଉଁଥିରେ ତାଙ୍କ ଜୀବନ ଓ ସ୍ଲମଡଗ୍ ମିଲିଅନେୟର ଚଳଚ୍ଚିତ୍ରର ଅନୁଭବ ବର୍ଣ୍ଣିତ ହୋଇଛି। ଏହା ତାଙ୍କୁ ସବୁଠୁ କମ୍ ବୟସର ଆତ୍ମକଥା ଲେଖକ ଭାବେ ପରିଚିତ କରିଥିଲା।

୨୦୦୯ ମସିହାରେ ରୁବିନା ଘୋଷଣା କରିଥିଲେ ଯେ ସେ ଆନ୍ଥୋନି ହପ୍କିନ୍ସଙ୍କ ସହ ରୋମାଣ୍ଟିକ୍ କମେଡି ଚଳଚ୍ଚିତ୍ର ଲର୍ଡ ଓୱେନ୍ସ୍ ଲେଡି ରେ ଅଭିନୟ କରିବେ, କିନ୍ତୁ ୨୦୧୩ ପର୍ଯ୍ୟନ୍ତ ଏହାର ଶୁଟିଂ ଆରମ୍ଭ ହୋଇନଥିଲା।

୨୦୨୦ ପର୍ଯ୍ୟନ୍ତ ସେ ଏକ ବିଶ୍ୱବିଦ୍ୟାଳୟରେ ଫ୍ୟାଶନ୍ ଡିଜାଇନ୍ ପଢ଼ୁଥିଲେ ଏବଂ ଏକ ମେକଅପ୍ ଷ୍ଟୁଡିଓରେ ଅର୍ଦ୍ଧକାଳୀନ କାମ କରୁଥିଲେ।

୨୦୨୨ ମସିହାରେ ସେ ମୁମ୍ବାଇ ନିକଟରେ ନିଜର ଏକ ବ୍ୟୁଟି ସାଲୁନ୍ ଖୋଲିଥିଲେ। ବର୍ତ୍ତମାନ ସେ ହେୟାର ଏବଂ ମେକଅପ୍ ଆର୍ଟିଷ୍ଟ ଭାବେ କାର୍ଯ୍ୟଜୀବନ ଗଢ଼ୁଛନ୍ତି। ଟାଇମ୍ସ ଅଫ୍ ଇଣ୍ଡିଆକୁ ଦିଆ ଏକ ସାକ୍ଷାତ୍କାରରେ ସେ କହିଥିଲେ ଯେ ଭବିଷ୍ୟତରେ ପୁନର୍ବାର ଅଭିନୟ କରିବା ପାଇଁ ସେ ଖୋଲା ମନରେ ଅଛନ୍ତି।
## ଆଧାର 
ଶ୍ରେଣୀ:ଅଭିନେତ୍ରୀ